साधारण सर्ट पाइन्ट, त्यसमाथि इस्टकोट, आँखामा चस्मा, खुट्टामा गोल्डस्टार जुत्ता । निम्न मध्यम वर्गीय साधारण नेपालीको हुलियाभन्दा फरक छैन मानबहादुर जिसीको पनि । नमुस्कुाराइ बोल्न नजान्ने, चिनेजानेका सबैसँग आत्मीयतापूर्वक बोल्नेहाँस्ने यिनै मानबहादुरको हातमा मुुलुककै सबैभन्दा ठूलो महानगरपालिका पोखरा लेखनाथको बागडोर आइपुगेको छ । उनका बाजे गाउँका मुखिया थिए भने बुवा पञ्चायतका वडा अध्यक्ष थिए । खेतीपाती प्रशस्त थियो, खान लगाउनको दुख थिएन । ‘अहिले पनि बाले होइन बाजेले कमाएको सम्पतीले पुगेकै छ,’ उनले सगर्व सुनाए । २०४९ अघि नै बिएड उत्तीर्ण उनका सामु त्यतिबेला १०÷१२ हजारको जागिर खान समस्या हुन्थेन । तर पैसा कमाउने ध्याउन्न उनलाई आए । दुई पटक गाविस अध्यक्ष भए र एकपटक दोस्रो संविधान सभाको चुनावमा उठे तर,प्रतिस्पर्धी कांग्रेसका यज्ञबहादुर थापासँग केवल २ सय ७२ मतले पछाडि परे । सार्वजनिक लाभको पदमा पनि खास लोभलालच होइन उनको । यसपालि मेयरको उम्मेदवार बन्न पार्टीभित्रै चुनाव हुँदा जिसी १ नम्बरमा आएका थिए । त्यसैले पार्टी केन्द्रले उनैलाई टिकट दियो र चुनाव पनि जिते ।
